// Møtedato: 10.06.2021

// Tilstede: Ragnar Grøsfjeld (FFO), Leif Svae (SAFO) i deler av møtet, Kåre Eriksen (FFO), Tore Baksaas (Skien kommune), Roy Sæther (Larvik kommune), vara Heidi Skare Kristiansen (FFO), Eirin Sundberg (STHF), Stine Johansen (SiV), vara Gro B. Rohde , Malin Skåtun (HMS), Torgeir Stuestøl (HMS) Torunn Didriksen (HMS)

// Forfall: Olav Haugerud (SAFO), vara Anne Beate Stokken (SAFO), vara Sara Hjelle (STHF), vara Rita Slåbakk (FFO), Frank Klette (Skien kommune)

// Referent: Torunn Didriksen

// Kopi til: Arkiv

Møtereferat brukerutvalget NAV Hjelpemiddelsentral Vestfold og Telemark

Møtet ble avholdt på Teams for både faste og varamedlemmer.

Sak 7/21 Nye ledere ved hjelpemiddelsentralen v/ Torgeir Stuestøl

Torgeir går av som avdelingsdirektør, men slutter ikke før ved årsskifte. Han kommer til å jobbe med eiendomsprosessen og anskaffelsen av nytt bygg til høsten.

Følgende nyansettelser på ledersiden er gjennomført:

* Malin Skåtun - Avdelingsdirektør for NAV Hjelpemiddelsentral Vestfold og Telemark fra 1. juli 2021
* Dag Frode Arnø - Avdelingsleder for logistikk og innkjøp fra 26. juli på lokasjon Sandefjord
* Manmeet Kaur Nagra - Avdelingsleder for tolketjenesten fra 8. september på lokasjon Sandefjord
* Anne Grethe Thorsen - Avdelingsleder for rådgivning og brukersenter 1. oktober på lokasjon Sandefjord

Sak 8/21    Eiendomsprosessen – hva skjer? v/ Torgeir Stuestøl

Torgeir har for tiden aktive arbeidsdager med eiendomsprosessen. Mange eiendomsaktører har meldt sin interesse. Befaringer av aktuelle tomter er gjennomført. Det står igjen flere interessenter etter befaringene. Konkurransegrunnlag sendes ut til disse nå i juni. Heretter behandles alt av informasjon i en lukket prosess frem til kontrakt er signert. Dette av hensyn til konkurranseregler i det offentlige.

Sak 9/21 Kort informasjon om hva som skjer på området dørautomatikk v/Torgeir Stuestøl

Dette er et område som byr på utfordringer som vi jobber intenst med å løse. Ikke alle dører kan påmonteres automatikk på grunn av brannsikkerhet. Alle dører som defineres som rømningsvei skal ha UPS (uavbrutt strømforsyning – nødstrøm). Tidligere levert dørauto-matikk mangler i noen tilfeller nødstrøm, og det diskuteres sentralt hvordan vi skal løse dette. Nødstrømsforsyning må dekkes av bruker og er en forutsetning for å få montert ny eller reparert gammel dørautomatikk. Mer informasjon i saken kommer.

Sak 10/21 Universell utforming av skjemaer v/Torunn Didriksen

I loven om likestilling og forbud mot diskriminering, kapittel 3, §18, står det at alminnelige IKT-løsninger i virksomheten og hovedløsninger rettet mot allmennheten, skal være universelt utformet.

Vi har jobbet med å gjøre filer og tekst på våre lokale sider universelt utformet. I møtet ble det stilt spørsmål fra FFO om filer er testet ut i skjermleseprogrammer. To av våre optikere har som oppdrag å teste ut, men jobben er ikke helt ferdig.

En annen gladnyhet er vi jobber med å digitalisere de lokale papirskjemaene for reparasjon, deler og tilleggsutstyr. De også er under lupen når det gjelder universell utforming. Håper vi snart kan ta de nye løsningene i bruk.

Sak 11/21 Hjelpemiddelområdet 2025 og DigiHot  v/ Torgeir Stuestøl

Torgeir presenterte innholdet i et internt dokument om hvordan tjenestene våre skal oppleves fremover. De digitale ambisjonene skal hjelpe oss med å identifisere, prioritere og styre innsatsen vår innen digitalisering. Det skal være fokus på smarte og effektive løsninger. Tidshorisonten for DigiHot strekker seg fra nå og 10 år fram.

Sak 12/21 Forventede konsekvenser av pandemien når vi begynner å åpne opp samfunnet igjen. Kan bli stort trykk – viktig å tenke på hva som haster og hva som bør prioriteres v/ Torgeir Stuestøl

Dagens situasjon:

* + Ustabil – reglene endres ofte
  + Ulike tiltak i ulike kommuner
  + Begrensninger på antall personer som møtes
  + Krav om bruk av munnbind
  + Ikke tilbud om drop-in
  + Hjemmekontor for mange ansatte
  + Utstrakt bruk av digital kommunikasjon

Når samfunnet åpner opp igjen:

* + Etterslep på leveringer
  + Øke aktivitet på utprøvinger og konsultasjoner
  + Fortsatt øve på å ta i bruk nye digitale løsninger

13/21 Flere telefoner fra brukerne skulle vært gått til kommunen, men de ringer oss pga. tilgjengelighet v/ Malin Skåtun

Vi erfarer at det kan være vanskelig for brukerne å vite hvor de skal henvende seg når de har spørsmål i en sak om hjelpemidler. Kommunen er førstelinjen. Telefontidene i kommunene er ulike. Det kommer henvendelser til hjelpemiddelsentralen når brukere opplever at de ikke får kontakt med kommunen sin eller er usikre på hvor de skal henvende seg. Hjelpemiddelsentralen vil legge ut informasjon i Nyhetsbrevet og på nav.no om hvor henvendelser bør gå.

14/21 Eventuelt

1. SAFO: I forbindelse med periodisk kontroll på hjelpemidler som utføres av hjelpemiddelsentralen og leverandører, har det oppstått noen uheldige episoder. De som reiser rundt ringer ofte samme dag eller dagen før en kontroll. Mange syns det er alt for kort tid og har kanskje ikke anledning der og da. Er det mulighet for å få til en smidigere varslingsrutine enn en telefon?   
   HMS: Det sendes ut et varslingsbrev om periodisk ettersyn til alle brukerne som må få det gjennomført. Å få en avtale i forveien er en god løsning for brukeren, men en mer tungvint løsning for hjelpemiddelsentralen. Vi erfarer at enkelte ikke overholder avtaler som er gjort. Når våre teknikere allerede er i nabolaget og har tid til å ta flere oppgaver, er det ønskelig å gjøre det på den måten. Da får hjelpemiddelsentralen utnyttet de knappe ressursene effektivt, og det gjør vi gjennom å ringe brukeren og høre om det passer der og da. Det er selvfølgelig helt i orden å si at det ikke passer, og det er mulig å «booke» en tid dersom man ønsker det.
2. Skien kommune: De har startet med en ordning der innbyggerne selv kan hente hjelpemidler når det måtte passe f.eks. etter arbeidstid. En selvbetjeningsordning. En god idé som bør deles med andre kommuner.
3. Det er opprettet et eget team på Teams for brukerutvalget. Der legges referater, Nyhetsbrev og andre dokumenter. Fint om brukerutvalgets medlemmer aktivt kan bruke chatten til å spørre om ting, dele synspunkter og foreslå saker til møtene.